Nume, e Schtroubaabe cha nid brüele, auso  böögge . Intressant isch, das  böögge  u  boogge  on en angeri Bedütig het, nämmlech «drohen». Vo Ochsen oder Chüe, wo mit de Höörner drööie, het me chönne säge, si tüege  boogge . Vo Nacht- oder Chiutbuebe, wo paraat si für anger aazgriiffe, het me chönne säge, si tüege  boogge . Vom ene Wätter, wo mit dunkle Wùuche drööit, cha me säge, es tüeg  boogge  oder  böögge .  Das Wätter bööset; gseesch dört obe wis böögget a dr Geissflue obe,  het eine gschribe.  Böögge  mit dr Bedütig «drohen» passt guet zu änglisch  to boggle  «erschrecken, zusammenfahren». Un es passt natürlich guet zu Schreck- oder Fasnachtsfiguuren oder o zu Schtroubaabe, wo ja uurschprünglech o Schreckgschtaute simbolisiere, wo me wott ustribe dür verbrönne. Dr  Böögg  het si Name vermuetlech vom Wäärb  böögge  mit dr Bedütig «drohen».